E rave anei oe i te mau haapaeraa no te Basileia? | Haapiiraa\nEiaha to outou huru feruriraa ia aueue vave!\nE rave anei oe i te mau haapaeraa no te Basileia?\n‘E riro te reira ei haamana‘oraa no outou’\n‘E na reira ei mana‘oraa ia ’u’\nUa pohe anei to apiti?\nTapura tumu parau no Te Pare Tiairaa 2013\nTAIO NA ROTO TE REO Afrikaans Albanais Amharique Arabia Aramenia Aymara Azéri Azéri (cyrillique) Beretane Bulgare Cambodgien Catalan Cebuano Chichewa Croate Créole no Haïti Danemata Dangme Efik Estonien Farani Filelane Ga Groenlandais Guarani Géorgien Hebera Heleni Heremani Hiligaynon Hongrois Igbo Iloko Initonetia Islandais Italia Kazakh Kikuyu Kinyarwanda Kirghiz Kirundi Korea Kwangali Kwanyama Letton Lingala Lituanien Luo Malay Mandarin (faaohiehia) Mandarin (tumu) Matetata Melita Ndonga Ndébélé Norevetia Nzema Néerlandais Népali Oromo Ouzbek Pangasinan Paniora Polonia Potiti Quechua (Ayacucho) Quechua (Bolivia) Reo aparaa rima Colombien Reo aparaa rima Italia Reo aparaa rima Mehiko Reo apǎraa rima Beresilia Reo apǎraa rima Raparata Rumania Rusia Sepedi Serbe Serbe (romain) Sesotho (Lesotho) Setswana Shona Singhalais Slovaque Slovène Sranan tongo Swahili Swati Tagalog Tahiti Tapone Tchèque Thaï Tigrinya Tsonga Tuete Turekia Twi Ukrainien Venda Vietnamien Waray-Waray Wayuunaiki Wolaitsa Xhosa Yoruba Zoulou Éwé\nTe Pare Tiairaa—Haapiiraa | Titema 2013\n“O te taata horoa noa hoi ta te Atua e hinaaro.”—KOR. 2, 9:7.\nIRAVA E FERURIRURI\nE nafea teie mau irava e tauturu ai ia outou ia feruri i te mau haapaeraa ta outou e rave ra no te Basileia?\nParaleipomeno 1, 29:9\nKorinetia 1, 16:1, 2\nKorinetia 2, 8:12\n1. Te rave nei te rahiraa o te taata i teihea mau haapaeraa, e no te aha?\nE RAVE te taata i te mau haapaeraa no te mau mea faufaa no ratou. Te horoa nei te mau metua i to ratou taime, puai e ta ratou moni no te maitai o ta ratou tamarii. Te faaineine nei te mau maona apî ia ratou e rave rahi hora i te mau mahana atoa no te tia ’tu no to ratou fenua i te Heiva tuaro nui. Area to ratou mau hoa, te hauti ra ïa e te arearea nei. Ua rave atoa Iesu i te mau haapaeraa no te mau mea faufaa no ’na. Aita oia i imi i te oraraa fana‘o e i fanau i te tamarii. Ua turu râ oia na mua roa i te mau ohipa taaihia i te Basileia. (Mat. 4:17; Luka 9:58) Te rave atoa nei ta ’na mau pǐpǐ i te mau haapaeraa no te turu i te Basileia o te Atua. Tera hoi te mea faufaa a‘e no ratou. (Mat. 4:18-22; 19:27) E ui ana‘e ïa, ‘Eaha te mea faufaa a‘e i roto i to ’u oraraa?’\n2. (a) Eaha te mau haapaeraa faufaa roa no te mau Kerisetiano mau atoa? (b) Eaha te mau haapaeraa hau ta vetahi e rave nei?\n2 E titauhia ia rave te mau Kerisetiano mau atoa i te tahi mau haapaeraa. Mea faufaa te reira no te faatupu e no te tapea i te taairaa maitai e o Iehova. Teie te mau haapaeraa e mea tia ia rave tatou: te horoaraa i to tatou taime e puai no te pure, te taioraa Bibilia, te haamoriraa utuafare, te mau putuputuraa e te pororaa. * (Ios. 1:8; Mat. 28:19, 20; Heb. 10:24, 25) Maoti ta tatou mau tutavaraa e te haamaitairaa a Iehova, te vitiviti noa ’tura te ohipa pororaa e te rahi noa ’tura te taata e haere ra i “te mou‘a ra o te fare o Iehova.” (Isa. 2:2) No te turu i te Basileia, mea rahi te rave nei i te mau haapaeraa no te tavini i te Betela, no te apiti i te paturaa i te mau Piha a te Basileia e Piha tairururaa, no te faanaho i te mau tairururaa aore ra no te tauturu i te feia tei roohia i te ati natura. Aita e titauhia ra ia rave i teie mau haapaeraa hau no te fana‘o i te ora. Mea faufaa râ te reira no te turu i te Basileia o te Atua.\n3. (a) Eaha ta tatou e ite a rave ai i te mau haapaeraa no te Basileia? (b) Eaha te uiui?\n3 Mea faufaa roa ’tu â i teie nei ia turu maite i te Basileia. Auê tatou i te oaoa a ite ai i te taata e rave rahi ia rave i te mau haapaeraa no Iehova! (A taio i te Salamo 54:6.) E na reira atoa ana‘e a tiai ai ia tae mai te Basileia o te Atua, e oaoa rahi tatou. (Deut. 16:15; Ohi. 20:35) E hi‘opoa maite ana‘e ïa ia tatou iho. Te vai ra anei te tuhaa i reira tatou e nehenehe ai e rave hau atu â haapaeraa no te Basileia? Te aha ra tatou i to tatou taime, puai, aravihi e ta tatou moni? Ia ara tatou i te aha a rave ai i te mau haapaeraa? E hi‘opoa ana‘e i te hoê hi‘oraa te nehenehe e pee no nia i te mau tusia horoa noa. E tauturu mai te reira ia oaoa ’tu â.\nTE MAU TUSIA I ISERAELA I TAHITO\n4. Mea nafea te mau Iseraela i maitai ai i te pûpûraa i te mau tusia?\n4 E mea tia ia pûpû te nunaa Iseraela i tahito i te tusia ia faaorehia ta ratou hara. Mea faufaa mau te reira no te fana‘o i te farii maitai a Iehova. E tusia titauhia vetahi, area te tahi atu, e tusia horoa noa ïa. (Lev. 23:37, 38) E nehenehe e pûpû i te tusia taauahi ei ô na Iehova. E hi‘oraa faahiahia mau te mau tusia i pûpûhia ia Iehova a avarihia ’i te hiero i te tau o Solomona.—Par. 2, 7:4-6.\n5. Eaha te faanahoraa ta Iehova i rave no te feia veve?\n5 Ma te here, ua taa ia Iehova e eita te taata atoa e nehenehe e horoa i te hoê â huru tusia. Ua ani ïa o ’na i te taata taitahi ia horoa i tei maraa ia ’na. I roto i ta ’na ture, ua faaite o ’na e mea tia ia haamaniihia te toto o te animara. E riro te reira ei ‘ata no te mau mea maitatai a muri atu’ o te tupu na roto i ta ’na Tamaiti o Iesu. (Heb. 10:1-4) E itehia râ to Iehova huru au noa i roto i te faaohiparaa i tera ture. Ei hi‘oraa, e farii o ’na ia pûpû te hoê taata i te uupa aita ana‘e e maraa ia ’na ia pûpû i te hoê animara rahi a‘e mai te mamoe oni aore ra te puaaniho. E nehenehe ïa te taata veve e pûpû i te tusia ia Iehova ma te oaoa. (Lev. 1:3, 10, 14; 5:7) Noa ’tu e e farii Iehova i te animara taa ê ei tusia, e piti titauraa ta ’na i ani i te taata taitahi e pûpû ra i te tusia horoa noa.\n6. (a) Eaha tei titauhia i te taata taitahi e pûpû ra i te tusia? (b) Mea faufaa anei ia pee i tera mau titauraa? A faataa.\n6 A tahi, ia horoa te taata i te mea maitai a‘e e tia ’i. Ua parau Iehova i te nunaa e e ‘farii’ noa o ’na i te animara ino ore ei tusia. (Lev. 22:18-20) Mai te peu e e animara ma‘ihia aore ra tei pepe, eita Iehova e farii i te tusia. Te piti, ei haerea viivii ore to te taata e pûpû ra i te tusia. Mea viivii ana‘e o ’na, e titauhia ia pûpû o ’na i te tusia no ta ’na hara no te fana‘o faahou i ta Iehova farii maitai hou a pûpû ai i te hoê tusia horoa noa. (Lev. 5:5, 6, 15) E ere te reira i te ohipa hauti. Ua faaue hoi Iehova ia haapohehia te taata viivii o te amu i te hoê tusia no te maitai, oia atoa ïa te mau tusia horoa noa. (Lev. 7:20, 21) E haerea maitai ana‘e râ to te hoê taata i mua ia Iehova e mea ino ore ana‘e ta ’na tusia, e oaoa mau o ’na.—A taio i te Paraleipomeno 1, 29:9.\nTE RAVERAA I TE MAU HAAPAERAA I TEIE NEI\n7, 8. (a) Eaha ta e rave rahi e ite nei a rave ai i te mau haapaeraa no te Basileia? (b) Eaha ta tatou e nehenehe e pûpû ia Iehova?\n7 I teie atoa mahana, mea rahi te horoa nei ia ratou iho i roto i te taviniraa a Iehova. Te oaoa nei te Atua i te reira e e oaoa atoa tatou i te tauturu i to tatou mau taeae. Te parau ra te hoê taeae e mea fifi ia faataa i te mauruuru ta ’na e ite nei a apiti ai i te paturaa i te mau Piha a te Basileia e a tauturu ai i tei roohia i te ati natura. Te na ô ra oia: “E oaoa e e mauruuru te mau taeae e tuahine i ta ratou Piha a te Basileia apî aore ra i te tauturu ta ratou e fana‘o i muri a‘e i te hoê ati natura. A ite ai oe i te reira, e mana‘o iho â oe e mea hoona mau te ohipa e te mau tutavaraa atoa i ravehia.”\nE tusia horoa noa te rahiraa o te tusia, mai te rahiraa o te haapaeraa ta tatou e rave nei i teie mahana (A hi‘o i te paratarafa 7-13)\n8 Ua imi noa ta Iehova faanahonahoraa no teie tau i te mau ravea no te turu i ta Iehova ohipa. I 1904, ua faataa te taeae Russell e mea tia ia faaitoito tatou paatoa i te faaohipa i to tatou taime, puai, ta tatou moni e te vai ra ’tu â no te faahanahana ia Iehova. Noa ’tu e e ere i te mea ohie ia rave i te mau haapaeraa, e haamaitai-rahi-hia tatou a na reira ’i. (Sam. 2, 24:21-24) E nehenehe anei tatou e faaohipa maitai a‘e i ta tatou e pûpû nei ia Iehova?\nMelo o te Betela i Auteralia\n9. Eaha te haapii mai i te Luka 10:2-4 no nia i te faaohiparaa i to tatou taime?\n9 To tatou taime. E ere i te ohipa nainai ia huri e ia nenei i ta tatou mau papai, ia patu i te mau Piha a te Basileia e Piha tairururaa, ia faanaho i te mau tairururaa, ia tauturu i tei atihia e ia apiti i te tahi atu mau ohipa faufaa. E 24 hora noa ta tatou i te mahana. Ua horoa Iesu i te hoê aratairaa o te tauturu ia tatou. A tono ai i ta ’na mau pǐpǐ i roto i te pororaa, ua parau atu Iesu “eiaha roa e aroha ’tu i te taata i te aratia.” (Luka 10:2-4) No te aha? I te tau o Iesu, eita te taata e aroha noa i te tahi atu ma te pi‘o rii te upoo aore ra ma te toro i te rima. E tauahi râ ratou i te tahi atu e rave rahi taime e e tipapa roa ’toa i raro. E pau noa ïa te taime i nia iho. Aita Iesu i parau i ta ’na mau pǐpǐ eiaha e tâu‘a ’tu i te taata. Ua tauturu râ o ’na ia ratou ia taa e e taime taotiahia to ratou e e mea tia ia faaohipa maitai i te reira no te rave i te mau mea faufaa a‘e. (Eph. 5:16) E nehenehe anei tatou e pee i teie aratairaa ia vata a‘e tatou no te turu i te mau ohipa taaihia i te Basileia?\nFeia poro i te Piha a te Basileia i Kenya (Afirika)\n10, 11. (a) E nafea ta tatou mau ô horoa noa e faaohipahia ’i no te ohipa na te ao nei? (b) Eaha te aratairaa i roto i te Korinetia 1, 16:1, 2 te nehenehe e tauturu ia tatou?\n10 Ta tatou moni. E titauhia te moni rahi no te turu i te mau ohipa a te Basileia. I te matahiti taitahi, ua hau atu i te 10 000 000 000 F CFP te faaohipahia ra no te turu i te ohipa a te mau tiaau ratere, pionie taa ê e mitionare. Mai 1999 mai â, ua hau atu i te 24 500 Piha a te Basileia tei patuhia i te mau fenua mea veve to tatou mau taeae. Noa ’tu râ, te hinaaro-noa-hia ra fatata e 6 400 Piha a te Basileia. I te ava‘e taitahi, te neneihia ra 100 mirioni vea Te Pare Tiairaa e A ara mai na! Na te mau ô horoa noa e turu ra i tera mau ohipa.\n11 Ua horoa te aposetolo Paulo i te hoê aratairaa no nia i te mau ô horoa noa. (A taio i te Korinetia 1, 16:1, 2.) Ua turai Iehova ia ’na ia faaitoito i to ’na mau taeae i Korinetia ia ore e tiai i te hopea hebedoma no te hi‘o ehia moni e toe ra. Ia faataa râ maa moni i te omuaraa iho â o te hebedoma. Mai i te senekele matamua, te faataa ê na nei te mau taeae e tuahine i teie mahana maa moni ia au i tei maraa ia ratou. (Luka 21:1-4; Ohi. 4:32-35) Mea faufaa no Iehova tera huru feruriraa horoa noa.\nRima tauturu o te hoê tomite paturaa no te fenua i Tuxedo i New York (Marite)\n12, 13. (a) Na te aha e tapea ra ia vetahi ia faaohipa ’tu â i to ratou puai e aravihi? (b) E nafea Iehova e tauturu ai ia ratou?\n12 To tatou puai e aravihi. E faaohipa ana‘e i to tatou puai e aravihi no te Basileia. Te turu ra Iehova i ta tatou mau tutavaraa e te fafau ra o ’na e tauturu ia tatou a paruparu ai. (Isa. 40:29-31) Te mana‘o ra anei tatou e aita to tatou e aravihi no te turu i te ohipa a te Basileia aore ra mea aravihi a‘e vetahi ê? A haamana‘o, e nehenehe Iehova e faaaravihi atu â i te hoê taata, mai ta ’na i rave i nia ia Bezaleela e ia Aholiaba.—Exo. 31:1-6; a hi‘o i te hoho‘a matamua.\n13 Te faaitoito maira Iehova ia horoa ia tatou iho e ia ore e faaherehere ia tatou. (Mas. 3:27) A patu-faahou-hia ’i te hiero, ua parau Iehova i te mau ati Iuda i Ierusalema ia feruri maite i ta ratou e rave ra no te ohipa paturaa. (Hag. 1:2-5) Ua fariu ê ratou i ta ratou fa. E uiui ana‘e: O te raveraa anei i te hinaaro o Iehova te mea faufaa a‘e no tatou? E nehenehe anei e feruri i to tatou oraraa a hi‘o atu ai e nafea ia turu atu â i te Basileia o te Atua i teie mau mahana hopea nei?\nHAAPAERAA IA AU I TEI MARAA IA TATOU\n14, 15. (a) E nafea te hi‘oraa o to tatou mau taeae veve e faaitoito ai ia tatou? (b) Ia hinaaro tatou i te aha?\n14 Mea rahi te taata e ora nei i te mau vahi mea fifi roa te oraraa, peneia‘e no te veve. Te tauturu nei ta tatou faanahonahoraa i te mau taeae i tera mau fenua. (Kor. 2, 8:14) Te haafaufaa atoa nei râ to tatou mau taeae veve i te fana‘oraa taa ê ia horoa. Te oaoa nei Iehova i te ite i tei veve ia horoa ma te oaoa.—Kor. 2, 9:7.\n15 I te hoê fenua veve roa i Afirika, e faataa vetahi mau taeae i te tahi tuhaa iti o ta ratou faaapu no te faatupu i te maa ta ratou e hoo atu. E faaohipa ratou i te moni e noaa mai no te turu i te ohipa a te Basileia. I tera noâ fenua, ua faanahohia te paturaa o te hoê Piha a te Basileia. Ua hinaaro te mau taeae e tuahine no ǒ e horoa i te rima tauturu. E patuhia râ tera Piha a te Basileia i te tau ueueraa huero. Aita râ ratou i tuu, ua ohipa iho â ratou i te Piha a te Basileia. E i te ahiahi, ua haere ratou e tanu i ta ratou mau huero. Auê ïa huru feruriraa haapae e! Te haamana‘o maira te reira i te mau Kerisetiano matamua i Makedonia. Noa ’tu e tei roto ratou i te ‘veve rahi,’ ua onoono ratou e horoa i te moni no to ratou mau taeae. (Kor. 2, 8:1-4) E horoa atoa ana‘e ia au i tei maraa ia tatou no te faaite i to tatou mauruuru no ta Iehova mau haamaitairaa.—A taio i te Deuteronomi 16:17.\n16. Nafea tatou ia papu e te farii ra Iehova i ta tatou mau tusia?\n16 E mea tia râ ia haapao maitai. Mai te mau ati Iseraela i tahito ra, ia papu ia tatou e te farii ra te Atua i ta tatou mau tusia horoa noa. E haamana‘o e na hopoia faufaa roa ’‘e i roto i to tatou oraraa, o te haapaoraa ïa i to tatou utuafare e te haamoriraa a Iehova. Peneia‘e te horoa nei tatou i to tatou taime e faufaa no te maitai o vetahi ê. Eiaha râ tatou e tuu i te hiti i te maitai pae varua e pae tino o to tatou utuafare. Eita hoi e nehenehe e pûpû ia Iehova i te taime, te itoito e te faufaa aita e vai ra ia tatou. (A taio i te Korinetia 2, 8:12.) Mea faufaa atoa ia haapuai i to tatou mau taairaa e o Iehova. (Kor. 1, 9:26, 27) Ia pee tatou i te mau faaueraa tumu Bibilia a pûpû ai i te mau tusia, papu maitai ïa e e oaoa tatou e e ‘farii’ Iehova i te reira.\nMEA FAUFAA ROA TA TATOU MAU HAAPAERAA\n17, 18. (a) Eaha to tatou mana‘o i te feia e rave nei i te mau haapaeraa no te Basileia? (b) Ia feruri tatou paatoa i te aha?\n17 Te horoa rahi nei e rave rahi taeae e tuahine ia ratou no te turu i te mau ohipa faufaa a te Basileia. (Phil. 2:17) E mauruuru rahi to tatou i te feia e faaite ra i tera huru feruriraa horoa noa. E haapopou atoa i te mau vahine e tamarii a te mau taeae e aratai nei i te ohipa a te Basileia no to ratou huru feruriraa haapae e horoa noa.\n18 E titauhia te tutavaraa rahi no te turu i te ohipa a te Basileia. E feruri ana‘e na roto i te pure e nafea ia apiti atu â. E haamaitaihia ïa tatou i teie nei â e hau atu â i roto i te ao apî e fatata maira.—Mar. 10:28-30.\n^ par. 2 A hi‘o i te tumu parau “A rave i te tusia ma te aau atoa na Iehova” i roto i Te Pare Tiairaa o te 1 no Tenuare 2012, api 23-27.\nTE PARE TIAIRAA—HAAPIIRAA Titema 2013